b'\n_START_ARTICLE_\nAnsambel bratov \xc5\xbderjav\n_START_SECTION_\nDelovanje\n_START_PARAGRAPH_\nSede\xc5\xbe ansambla se nahaja v bli\xc5\xbeini Arti\xc4\x8d, kjer sta doma brata Damjan in Matej \xc5\xbderjav. Za\xc4\x8detki segajo v oktober leta 2005, ko sta ansambel ustanovila omenjena brata. Zraven njiju sta danes v ansamblu \xc5\xa1e pevka Eva Popovi\xc4\x8d ter kitarist Jan Rudman. Sestav ansambla tako \xc5\xa1teje \xc5\xa1tiri mlade \xc4\x8dlane, ki preko glasbe ljudem radi oddajajo svojo pozitivno energijo. Do leta 2014 je ansambel deloval kot trio, od takrat naprej pa deluje kot sestav kvarteta oziroma klasi\xc4\x8dnega tria (harmonika, kitara, bas) s pevko._NEWLINE_Svojo prvo zgo\xc5\xa1\xc4\x8denko z naslovom Iz roda v rod, na kateri je 10 skladb, je ansambel izdal novembra 2013. Ob tej prilo\xc5\xbenosti so \xc4\x8dlani ansambla priredili tudi prvi samostojni koncert. Ob izdaji CD plo\xc5\xa1\xc4\x8de so sodelovali z razli\xc4\x8dnimi znanimi avtorji skladb (Toni Soto\xc5\xa1ek, Peter Fink, Tone \xc5\xa0tritof, Majda Rebernik, Fanika Po\xc5\xbeek, Matej Kocjan\xc4\x8di\xc4\x8d, Tine Lesjak, in drugi), ob nekaterih skladbah pa so se tudi sami zapisali kot avtorji (na primer Zakaj po\xc4\x8dnem neumnosti, Nekje \xc5\xa1e vedno)._NEWLINE_V sklopu praznovanja 10-letnice ansambla so marca 2016 priredili koncert, na katerem so kot gostje nastopili tudi Dejan Vunjak, Ansambel Nemir, Ansambel Azalea, Ansambel Topli\xc5\xa1ka pomlad in Lucky & The Pipes. Koncert je bil dobrodelno obarvan, saj so izkupi\xc4\x8dek namenili otrokom z O\xc5\xa0 Arti\xc4\x8de. Ob jubileju so izdali tudi skladbo \xc5\xbderjavovih 10, ki je v celoti avtorska, saj je melodijo in besedilo zanjo ustvaril Damjan \xc5\xbderjav, aran\xc5\xbema pa je dodal celoten ansambel._NEWLINE_Ansambel je v \xc4\x8dasu delovanja \xc5\xbee gostoval v tujini, s \xc4\x8dimer so slovenskim izseljencem prinesli ko\xc5\xa1\xc4\x8dek domovine. Maja 2015 so tako nastopili na tradicionalnem binko\xc5\xa1tnem sre\xc4\x8danju in najve\xc4\x8djem prazniku slovenske \xc5\xbeupnije v Essnu, ki se razteza v petih \xc5\xa1kofijah in nad\xc5\xa1kofijah v Severnem Porenju - Vestfaliji. V Nem\xc4\x8diji so gostovali tudi novembra 2016, ko so nastopili v Hildnu na prireditvi ob 40-letnici dopolnilnega pouka sloven\xc5\xa1\xc4\x8dine v organizaciji \xc4\x8dlanov kulturno-umetni\xc5\xa1kega in \xc5\xa1portnega dru\xc5\xa1tva Maribor iz Hildna. Sodelovali so tudi na razli\xc4\x8dnih festivalih.'